**ΟΙΚΟΛΟΓΙΑ ΚΑΙ ΑΝΘΡΩΠΙΝΟ ΑΠΟΤΥΠΩΜΑ**

***Πατᾶτε μέ σεβασμό τήν ἄσφαλτο. Ἀπό κάτω της ὑπάρχουν πέτρες πού ὀνειρεύονται κήπους. (Αργύρης Χιόνης)***

*Τα σύγχρονα περιβαλλοντικά προβλήματα είναι αποτελέσματα των ανθρώπινων παρεμβάσεων στις φυσικές λειτουργίες των οικοσυστημάτων και της διαταραχής της οικολογικής ισορροπίας. Η διαταραχή είναι τόσο μεγάλη, ώστε σήμερα πλέον μιλάμε για οικολογική κρίση. Οι συνέπειες αυτής της κρίσης είναι πλέον ορατές μέσω της ρύπανσης της ατμόσφαιρας, του εδάφους και των νερών σε όλη την επιφάνεια της γης.* ***Ρύπανση*** *του περιβάλλοντος είναι η παρουσία ρύπων που αλλοιώνουν τη σύσταση ή τη μορφή των χαρακτηριστικών του περιβάλλοντος. Η ρύπανση του περιβάλλοντος προκαλεί προβλήματα στην υγεία των ανθρώπων, αλλά και όλων των ζωντανών οργανισμών. Η* ***μόλυνση*** *είναι μια ιδιαίτερη μορφή ρύπανσης, η οποία δηλώνει την παρουσία παθογόνων μικροοργανισμών (π.χ. μικροβίων η ιών) στο περιβάλλον. Οι πηγές ρύπανσης του περιβάλλοντος είναι* ***φυσικές*** *αλλά και* ***ανθρωπογενείς.*** *Οι κυριότερες φυσικές πηγές ρύπανσης είναι οι εκρήξεις των ηφαιστείων και οι πυρκαγιές των δασών. Το μεγάλο πρόβλημα βέβαια για το παγκόσμιο περιβάλλον είναι οι πηγές ρύπανσης που προκύπτουν από τις ανθρώπινες δραστηριότητες. Τέτοιες πηγές ρύπανσης είναι: τα εργοστάσια παραγωγής ηλεκτρικής ενέργειας με τη χρήση ορυκτών καυσίμων, οι μεγάλες βιομηχανίες, τα μεταφορικά μέσα (κυρίως τα αυτοκίνητα) και οι αγροτικές δραστηριότητες.*

[*http://ebooks.edu.gr/ebooks/v/html/8547/2338/Oikiaki-Oikonomia\_B-Gymnasiou\_html-apli/index\_6\_3.html*](http://ebooks.edu.gr/ebooks/v/html/8547/2338/Oikiaki-Oikonomia_B-Gymnasiou_html-apli/index_6_3.html)

*«Η οικολογία, κατά τη γνώμη μου, σήμαινε πάντα κοινωνική οικολογία: την πεποίθηση, δηλαδή, ότι αυτή καθαυτή η έννοια της κυριαρχίας πάνω στη φύση πηγάζει από την κυριαρχία του ανθρώπου πάνω στον άνθρωπο, πιο συγκεκριμένα: των γυναικών από τους άντρες, των νέων απ’ τους μεγάλους, της μιας φυλετικής ομάδας από μια άλλη, της κοινωνίας από το κράτος, του ατόμου από τη γραφειοκρατία, καθώς και της μιας οικονομικής τάξης από μίαν άλλη ή ενός αποικιοκρατούμενου λαού από μίαν αποικιοκρατική δύναμη. Κατά τη γνώ­μη μου, η κοινωνική οικολογία πρέπει ν’ αρχίσει τον αγώνα της για την ελευθερία όχι μόνο στη δουλειά αλλά και στην οικογένεια, όχι μόνο στην οικονομία αλλά και στην ανθρώπινη ψυχή, όχι μόνο στις υλικές αλλά και στις πνευματικές συνθήκες της ζωής.» Μάρεϊ Μπούκτσιν (1921 – 2006)*

**ΚΕΙΜΕΝΟ Ι**

**Κλιματική Βαρβαρότητα: Προσαρμογή σε ένα λάθος κόσμο**

Jacob Blumenfeld

Είναι πιθανό πως στις δεκαετίες που έρχονται το πρώτο θέμα συζήτησης θα είναι ο καιρός. Σήμερα, η συζήτηση για την κλιματική αλλαγή τείνει να αφορά τις επιπτώσεις που έχει αυτή στο φυσικό τοπίο και τις συνθήκες διαβίωσης, το ποιος ευθύνεται, καθώς και τους τρόπους με τους οποίους το φαινόμενο θα μπορούσε καλύτερα να μετριαστεί. Αυτές οι αντιπαραθέσεις έχουν αρχίσει να τελματώνουν. Όλοι γνωρίζουμε από πού προέρχεται η κλιματική αλλαγή, τι επιπτώσεις έχει και πώς θα μπορούσαμε να τη σταματήσουμε - αλλά είμαστε εγκλωβισμένοι σε μια πολιτική και κοινωνικοοικονομική τάξη πραγμάτων που καθιστά σχεδόν αδύνατο να αλλάξει κάτι πραγματικά χωρίς ριζική αλλαγή προτεραιοτήτων. Ένας τρόπος για να βγούμε από αυτό το αδιέξοδο είναι να επανεξετάσουμε το πρόβλημα τόσο στο ηθικό όσο και στο πολιτικό επίπεδο.

Ας ξεκινήσω με μια ανασκόπηση των διάφορων κοινών τρόπων διατύπωσης του ζητήματος της κλιματικής αλλαγής:

1. Η κλιματική αλλαγή αποτελεί το μεγαλύτερο «πρόβλημα συλλογικής δράσης» που έχει ανακύψει ως τώρα στην ιστορία της ανθρωπότητας (Gardiner, 2011).
2. Η ανθρωπογενής κλιματική αλλαγή - συμπεριλαμβανομένης της υπερθέρμανσης του πλανήτη, της οξίνισης των ωκεανών, της ανόδου της στάθμης της θάλασσας, της απώλειας της βιοποικιλότητας και της αύξησης της συχνότητας εμφάνισης των ακραίων καιρικών φαινομένων - είναι αποτέλεσμα της υπέρμετρης εκπομπής αερίων του θερμοκηπίου, ως επί το πλείστον διοξειδίου του άνθρακα, καθώς και της μαζικής αποψίλωσης των δασών τα τελευταία 200 χρόνια, κυρίως από τις βιομηχανικές χώρες, πλούσιες χώρες (Shue, 1993· Maslin, 2014· IPCC, 2014, 2018).
3. Τα άτομα στις πλούσιες χώρες, και ιδιαίτερα τα πλούσια άτομα που ζουν σε πλούσιες χώρες, είναι δυσανάλογα υπεύθυνα για μια τεράστια ποσότητα εκπομπών διοξειδίου του άνθρακα, ιστορικά και σήμερα. Τα γιγαντιαία αποτυπώματα άνθρακα είναι αποτέλεσμα σπάταλων καταναλωτικών επιλογών (βλ. άρθρα στο Gardiner et al., 2010). Το ήμισυ του άνθρακα που βρίσκεται σήμερα στην ατμόσφαιρα απελευθερώθηκε κατά τα τελευταία 30 χρόνια και αντιστοιχεί κυρίως στην κατανάλωση των πλούσιων πολιτών του παγκόσμιου Βορρά (Ritchie & Roser, 2017- Wallace-Wells, 2019).
4. Η χρήση ορυκτών καυσίμων για την παροχή ενέργειας στον πλανήτη μας - ιδίως μέσω της καύσης άνθρακα, πετρελαίου και φυσικού αερίου - είναι ο πρωταρχικός παράγοντας της εκρηκτικής ανόδου των εκπομπών διοξειδίου του άνθρακα (Maslin, 2014).
5. Για να διατηρηθεί η βιωσιμότητα του πλανήτη και να αποφευχθούν καταστροφικές απώλειες, η άνοδος της παγκόσμιας θερμοκρασίας πρέπει να περιοριστεί στον 1,5 oC ή στους 2 oC το πολύ (IPCC, 2014, 2018). Όμως, δεδομένης της πορείας που ακολουθούμε αυτή τη στιγμή ως προς τις ποσότητες εκπομπής αερίων του θερμοκηπίου, τέτοιοι στόχοι είναι σχεδόν αδύνατο να επιτευχθούν.
6. Παρ’ όλα αυτά, οι περισσότεροι υπεύθυνοι για τη χάραξη πολιτικής, καθώς και πολλοί οικονομολόγοι και φιλόσοφοι, πιστεύουν ότι η πιο ρεαλιστική, αποδοτική και αποτελεσματική στρατηγική για τον μετριασμό της οξύτητας της κλιματικής αλλαγής και την προσαρμογή στις επιπτώσεις της συνίσταται σε μέτρα όπως η εφαρμογή ενός δίκαιου φόρου ρύπων άνθρακα, η επιβολή ανώτατων ορίων εκπομπής αερίων, η εμπορία των εκπομπών στην παγκόσμια αγορά, η παροχή κινήτρων κατανάλωσης οικολογικών προϊόντων, η παροχή πιστώσεων στις επιχειρήσεις για την ανάπτυξη και χρήση βιώσιμων τεχνολογιών, η συγκέντρωση πόρων για τη χρηματοδότηση έργων προσαρμογής παγκοσμίως και η προώθηση περισσότερων δημόσιων επενδύσεων σε τομείς που αφορούν πράσινες θέσεις εργασίας. (Stern, 2008· Broome, 2012· Ηνωμένα Έθνη, 2015· Ocasio-Cortez, 2019).

Τώρα, παρόλο που τα περισσότερα από τα παραπάνω δεν είναι λάθος, δεν θεωρώ πως αποτελούν ιδιαίτερα βοηθητικές προτάσεις για την επίλυση της κλιματικής κρίσης. Γιατί;

Αυτός ο τρόπος με τον οποίον συνήθως διατυπώνεται το πρόβλημα - ως ζήτημα που έχει να κάνει με καταναλωτικές επιλογές και αποτυπώματα άνθρακα, ατομικές εκπομπές αερίων και φόρους ρύπων, ερωτήματα συλλογικής δράσης και λύσεων της αγοράς - δε λαμβάνει υπόψη τις δομικές αιτίες της κλιματικής αλλαγής, οι οποίες έχουν τις ρίζες τους στην οικονομική μορφή της ζωής μας. Υποθέτει ότι μπορεί κανείς να διαχωρίσει την κλιματική κρίση από την υλική της βάση, η οποία έχει να κάνει με τον τρόπο λειτουργίας της παγκόσμιας οικονομίας, δηλαδή με το πώς, από ποιον και για ποιον παράγονται και διανέμονται τα αγαθά στο σήμερα. Αγνοεί τις τεράστιες διαφορές ισχύος ανάμεσα σε αυτούς που πρέπει να πάνε στη δουλειά τους για να έχουν να πληρώσουν το φαγητό, το ενοίκιο, το λογαριασμό του τηλεφώνου, την υποθήκη, την ασφάλιση, την υγειονομική περίθαλψη και τα κόστη που έχουν τα παιδιά τους, και εκείνους που ζουν από τις αποδόσεις των περιουσιακών τους στοιχείων, τις αποδόσεις του κεφαλαίου και τις χρηματοοικονομικές επενδύσεις. Πιο συγκεκριμένα, ένας τέτοιος τρόπος διατύπωσης του προβλήματος αγνοεί το γεγονός ότι οι καπιταλιστικές επιχειρήσεις είναι δομικά αναγκασμένες από τον ανταγωνισμό να μεγιστοποιούν το κέρδος για τους μετόχους τους, χωρίς να λαμβάνονται υπόψη οι όποιες επιπτώσεις για τον πλανήτη. Η ακατάπαυστη δηλαδή κατανάλωση της ανθρώπινης εργασιακής δύναμης και των φυσικών πόρων στην παραγωγική διαδικασία παράγει εμπορεύματα αλλά και εξουδετερώνει τη δυνατότητα να σταματήσει το κύκλωμα του κεφαλαίου και να γίνει ένας απολογισμός, καθώς με κάθε ολοκλήρωση ενός κύκλου παραγωγής απλώς ξεκινάει εκ νέου ο επόμενος σε διευρυμένη κλίμακα. Ο άμεσος στόχος οποιουδήποτε ιδιώτη παραγωγού είναι απλώς να ξεπεράσει τις άλλες επιχειρήσεις, οι οποίες και οι ίδιες πρέπει να ξεπεράσουν άλλες επιχειρήσεις σε ένα πατείς-με-πατώ-σε, το οποίο από μόνο του ισοπεδώνει την ιστορία σε μια μονογραμμική δυναμική που στοχεύει προς τη μείωση του κόστους εργασίας, την ανάπτυξη τεχνολογιών εξοικονόμησης εργασίας, τον πολλαπλασιασμό νέων μορφών ιδιοκτησίας και περιουσιακών στοιχείων, την ενοποίηση των κεφαλαίων και τον λυσσαλέο ανταγωνισμό για μερίδια της αγοράς. Η κλιματική αλλαγή, από αυτή την άποψη, δεν είναι μια διακριτή καταστροφή σε σχέση με άλλες - όπως η κρίση της βιοποικιλότητας, ο έκτος μαζικός αφανισμός ειδών, ο πολλαπλασιασμός πανδημιών όπως το Covid-19, η αποψίλωση των δασών, η οξίνιση των ωκεανών - αλλά μέρος του διαιωνιζόμενου οικολογικού ρήγματος της κοινωνίας με τη φύση, το οποίο με τη σειρά του καθορίζεται από τη ιδιαίτερη λογική της καπιταλιστικής συσσώρευσης πλούτου και αγαθών και την πραγματική υπαγωγή της ανθρώπινης εργασίας στη μορφή της αξίας/τιμής σα να είναι εμπορεύσιμο καταναλωτικό αγαθό.

Μια κριτική θεωρία της κλιματικής αλλαγής συνίσταται συνεπώς σε μια κριτική της κοινωνίας που εξωθείται από την ίδια την κοινωνική της λογική να καταστρέψει τις ίδιες τις φυσικές συνθήκες ύπαρξής της. Το χειραφετητικό δυναμικό αυτής της οικολογικής κριτικής έγκειται στο ότι εστιάζει την προσοχή μας στην κοινωνική ολότητα εντός της οποίας εκτυλίσσεται η κλιματική αλλαγή, δείχνοντας έτσι, έστω και μόνο αρνητικά, προς μια εναλλακτική μορφή ζωής πέρα από αυτήν. Το να μην εκμεταλλευόμαστε όμως την ανθρώπινη εργασία και την υλική φύση, το να μην καταστρέφουμε τον πλανήτη για χάρη του κέρδους θεωρείται σήμερα εντελώς παράλογο από την οπτική γωνία όλων εκείνων που πρέπει να συμμορφώνονται με τους a priori όρους της εμπειρίας της αγοράς ώστε να υπάρχουν ως κοινωνικά επικυρωμένοι, οικονομικά λειτουργικοί πολίτες. Δεν είναι περίεργο λοιπόν που η κοινωνία στο σύνολό της έχει «επιλέξει» να λειτουργεί με γνώμονα την κερδοφορία και όχι τη βιωσιμότητα.

Για παράδειγμα, προκειμένου να παραμείνουν ανταγωνιστικές, οι επιχειρήσεις πρέπει να χρησιμοποιούν τις πιο αποδοτικές τεχνολογίες, τις φθηνότερες πηγές ενέργειας και την πιο έντονα εκμεταλλεύσιμη εργασία, χωρίς να λαμβάνουν υπόψη κοινωνικά κόστη όπως η ρύπανση, η κλιματική αλλαγή, ή η ανισότητα. Είτε έχουμε να κάνουμε με την καύση άνθρακα, πετρελαίου ή φυσικού αερίου· με την χρήση αυτοκινήτων, αεροπλάνων ή πλοίων· με τη μεταφορά αγαθών ή ανθρώπων, είτε με την αποψίλωση δασικών εκτάσεων ή την εξόρυξη ορυκτών καυσίμων, η σκόπιμη επιλογή σύμφωνα με την οποία συνεχίζουμε να απελευθερώνουμε τεράστιες ποσότητες διοξειδίου του άνθρακα κάθε μέρα, υπερθερμαίνοντας επικίνδυνα τον πλανήτη, για το μεγαλύτερο μέρος της ανθρωπότητας δεν αποτελεί επιλογή τρόπου ζωής αλλά πλουτισμού των λίγων. Η πλειοψηφία των ανθρώπων στον πλανήτη δεν έχουν ως άτομα απολύτως κανένα ουσιαστικό έλεγχο ως προς τις ρυπογόνες ποσότητες άνθρακα που εκπέμπονται καθημερινά. Αντίθετα, οι εκπομπές άνθρακα είναι το αποτέλεσμα θεσμικών δομών, των οποίων η συγκρότηση αποτρέπει τα άτομα από το να έχουν την παραμικρή επιλογή ως προς τη δομή της οικονομίας. Η πεποίθηση ωστόσο που καλλιεργείται τελευταία ότι οι μεμονωμένοι καταναλωτές και οι επιλογές τους ευθύνονται κατά κάποιο τρόπο για την κλιματική αλλαγή συνεπάγεται ότι εγκαταλείπουμε εκ των προτέρων τη δυνατότητα συλλογικής δράσης και ότι αποδεχόμαστε μια ιδεολογική εικόνα που αγνοεί την ίδια την παραγωγή αυτών των επιλογών ευθύς εξ αρχής, και η οποία, όχι τυχαία, αφήνει τις κυβερνήσεις και τις εταιρείες ορυκτών καυσίμων στο απυρόβλητο, αλλά αναδεικνύει την ατομική κατανάλωση ως την κύρια αιτία πίσω από την παγκόσμια άνοδο της θερμοκρασίας προτάσσοντας μάλιστα εν είδει λύσης την μείωση των ατομικών εκπομπών, πράγμα που είναι ηθικά απαράδεκτο. Επιπλέον, όπως αναφέρει ο Boscov-Ellen, η υπέρμετρη έμφαση στο ατομικό αποτύπωμα μάς εκπαιδεύει ‘να σκεφτόμαστε την κατανάλωση σαν να καθορίζεται από επιλογές «life-style» και όχι από κοινωνικά και πολιτικά επιβαλλόμενες λογικές’ και να ‘θεωρούμε πως οι κινητήριες δυνάμεις πίσω από την πλανητική κρίση προκύπτουν από το άθροισμα της δραστηριότητας των «ατόμων» και της «κατανάλωσής τους», και όχι από τις συστημικές δυναμικές του παγκόσμιου καπιταλισμού’.

Είναι αλήθεια πως έχουν υπάρξει προτάσεις και περιοριστικοί όροι για τον περιορισμό της κλιματικής αλλαγής. Ας πάρουμε, για παράδειγμα, μερικές από τις προτάσεις που έχει διατυπώσει ο οικολόγος Andreas Malm σε ένα άρθρο του από το 2017, με τίτλο «Επανάσταση σε έναν κόσμο υπερθέρμανσης» [Revolution in a Warming World]:

1. Επιβολή ολικού μορατόριουμ[[1]](#footnote-1) σε όλες τις νέες εγκαταστάσεις εξόρυξης άνθρακα, πετρελαίου, φυσικού αερίου.
2. Κλείσιμο όλων των μονάδων παραγωγής ενέργειας που βασίζονται σε ορυκτά καύσιμα.
3. Παραγωγή του 100% του ηλεκτρισμού από πηγές που δεν προέρχονται από ορυκτά καύσιμα, κατά κύριο λόγο από αιολική και ηλιακή ενέργεια.
4. Επέκταση της χρήσης των μαζικών μέσων μεταφοράς σε κάθε κλίμακα, από το μετρό μέχρι τα διηπειρωτικά τραίνα υψηλής ταχύτητας.
5. Περιορισμός της μεταφοράς και αερομεταφοράς τροφίμων και συστηματική προώθηση τοπικών πηγών τροφίμων.

Όλα τα παραπάνω αποτελούν πολιτικές που είναι απολύτως αναγκαίες για τον περιορισμό της ανόδου της θερμοκρασίας του πλανήτη στον 1,5 oC ή το πολύ στους 2 oC. Ταυτόχρονα όμως, η πραγματοποίησή τους είναι απολύτως μη ρεαλιστική εντός της παγκόσμιας καπιταλιστικής τάξης πραγμάτων. Είναι αδύνατο να γίνουν πράξη χωρίς να προκληθούν μεγάλης κλίμακας τρανταγμοί στις άρχουσες τάξεις, οι πηγές πόρων των οποίων θα απειληθούν, και άρα, χωρίς να προκληθούν μεγάλης κλίμακας τρανταγμοί στην οικονομική αρχιτεκτονική που διέπει τον κόσμο μας. Τίποτα από τα παραπάνω δεν μπορεί να συμβεί μέσα από την επιβολή φορολόγησης επί των ρύπων του CO2, τις ανταλλαγές εκπομπών, ή ακόμα και τις καλοπροαίρετες προτάσεις τεχνοκρατών που σκέφτονται πραγματιστικά. Για να πραγματοποιηθεί οτιδήποτε από τα παραπάνω χρειάζεται πραγματική κοινωνική ισχύς, ταξική ισχύς, κοινωνικά κινήματα από τα κάτω, περιβαλλοντικά, εργατικά κινήματα, και η δραστηριότητα όλων όσων θέλουν να ζήσουν για να δουν ένα βιώσιμο, δίκαιο μέλλον.

Η αντιμετώπιση της κλιματικής αλλαγής δεν μπορεί να αφεθεί αποκλειστικά στους ειδικούς, τους πολιτικούς ή τους οικονομολόγους, ενώ ταυτόχρονα όλοι οι υπόλοιποι καθόμαστε σπίτια μας, απομονωμένοι, συνεχίζοντας να κάνουμε ό,τι κάναμε. Απεναντίας, το ευρύ κοινό πρέπει να εμπλακεί στις πολιτικές που αφορούν το κλίμα, σε ένα συλλογικό εγχείρημα κοινωνικού, πολιτισμικού και αισθητικού μετασχηματισμού, εντός του οποίου θα είναι εφικτό να ξανασκεφτούμε πώς παράγουμε, καταναλώνουμε, ζούμε και μετακινούμαστε στον πλανήτη. Η αμφισβήτηση των δομικών παραγόντων που αποτελούν τις αιτίες πίσω από την κλιματική αλλαγή, και όχι μόνων των επιβλαβών συμπτωμάτων της, έχει ως προϋπόθεση τη συγκρότηση μιας βιώσιμης, συνυπεύθυνης αλλά και χαρμόσυνης σχέσης ανάμεσα στις γενιές, ανάμεσά μας, και ανάμεσα σε εμάς και τη φύση. Το πώς θα μοιάζει μια τέτοια σχέση δεν είναι ζήτημα που μπορεί να αφεθεί στους υπεύθυνους για την χάραξη πολιτικών, τους επιχειρηματίες ή τους επιστήμονες. Τα χαρακτηριστικά που οφείλει να έχει πρέπει να αποτελέσουν ερώτημα για όλους μας.

Ας φανταστούμε λοιπόν το μέλλον. Τι βλέπετε;

1. Μια οικοσοσιαλιστική ουτοπία, στην οποία μέσα από ανανεώσιμες πηγές ενέργειας, δημόσιες συγκοινωνίες, ανοικοδόμηση χαμηλής χρήσης άνθρακα και πυκνοδομημένα, πράσινα αστικά περιβάλλοντα προκύπτει ένα πλαίσιο για μια πλήρη και βιώσιμη ζωή, ελεύθερη από ανούσιο μόχθο;
2. Έναν νεοφιλελεύθερο κόσμο εν είδει πράσινης φαντασίωσης, στον οποίο οι πλούσιοι καταναλώνουν συνθετικό κρέας στα θερμαινόμενα με ηλιακή ενέργεια κάστρα τους, οδηγούν ηλεκτρικά αυτοκίνητα στις πράσινες βίλες τους, το δε υπόλοιπο της ανθρωπότητας δουλεύει τέσσερεις δουλειές στην gig-οικονομία, απλά για να ’χει να πληρώνει για περίθαλψη;
3. Έναν οικοφασιστικό κόσμο, στον οπoίο τα έθνη-κράτη κλείνουν τα σύνορα, προωθούν τον οικονομικό προστατευτισμό, προάγουν την ξενοφοβία και ρίχνουν φυλές και έθνη στην αρένα του αλληλοσπαραγμού, σε μια λογική επιβίωσης του ικανότερου;
4. Ή μήπως βλέπετε μια διαιώνιση της τωρινής κατάστασης πραγμάτων, του μοντέλου *business as usual*, στο οποίο η αργόσυρτη βία από τις άνισα κατανεμημένες επιπτώσεις της κλιματικής αλλαγής συνεχίζει να επενεργεί επ’ αόριστον, και οι αλλεπάλληλες κρίσεις που εμφανίζονται, η στάθμη της θάλασσας που ανεβαίνει, οι λιμοί, ο θάνατος λόγω θερμοπληξίας, οι περίοδοι ξηρασίας και οι πλημμύρες, αποτελούν φρίκη για κάποιους και επενδυτικές ευκαιρίες για άλλους;

Αυτά τα τέσσερα μέλλοντα αποτελούν τη στιγμή που μιλάμε πραγματικές δυνατότητες. Είναι στο χέρι μας να αποφασίσουμε σε ποιο θα ζήσουμε.

[*https://autonomidrasi.com/2022/11/10/%ce%ba%ce%bb%ce%b9%ce%bc%ce%b1%cf%84%ce%b9%ce%ba%ce%ae*](https://autonomidrasi.com/2022/11/10/%ce%ba%ce%bb%ce%b9%ce%bc%ce%b1%cf%84%ce%b9%ce%ba%ce%ae)

**ΚΕΙΜΕΝΟ ΙΙ**

**Μάρεϊ Μπούκτσιν: Ανοιχτή επιστολή προς το οικολογικό κίνημα**

*Open Road, Βανκούβερ, Καλοκαίρι 1980*

Με την έναρξη της δεκαετίας του 1980, το οικολογικό κίνημα, τόσο στις ΗΠΑ όσο και στην Ευρώπη, αντιμετωπίζει, μια κατάσταση σοβα­ρότατης κρίσης, που αφορά συγκεκριμένα την ταυτότητα και τους σκοπούς του κινήματος: πρόκειται για μια κρίση που δυστυχώς θέτει σε αμφισβήτηση την Ικανότητα του κινήματος να εκπληρώσει την υπόσχεση του ότι μπορεί να προωθήσει εναλλακτικές λύσεις. Aς μιλήσουμε ξεκάθαρα: η δεκαετία πού έρχεται ενδέχεται κάλ­λιστα να καθορίσει αν το οικολογικό κίνημα θα περιοριστεί σε δια­κοσμητικό συμπλήρωμα μιας εγγενώς νοσούσας αντιοικολογικής κοινω­νίας, μιας κοινωνίας αποσαρθρωμένης από την αχαλίνωτη ανάγκη της για έλεγχο, κυριαρχία και εκμετάλλευση τού ανθρώπου και της φύ­σης ή, όπως ελπίζω, θα μπορέσει να γίνει (το οικολογικό κίνη­μα) ολοένα διευρυνόμενος χώρος διαμόρφωσης μιας νέας οικολογι­κής κοινωνίας η όποια θα βασίζεται στην αλληλοβοήθεια, τις απο­κεντρωμένες κοινότητες, τη λαϊκή τεχνολογία και τις μη ιεραρχικές, ελευθεριακές σχέσεις, πού θα θεμελιώσουν μια νέα αρμονία ό­χι μόνο ανάμεσα στους ανθρώπους αλλά κι ανάμεσα στον άνθρωπο και τη φύση.

Ίσως να φαίνεται απροκάλυπτη θρασύτητα το ότι ένα μεμονωμένο άτομο απευθύνεται σε μιαν αρκετά μεγάλη ομάδα ανθρώπων πού έχουν δραστηριοποιηθεί με άξονα τα οικολογικά προβλήματα. Ωστόσο, το ενδιαφέρον μου για το μέλλον του οικολογικού κινήματος δεν είναι ούτε απρόσωπο ούτε εφήμερο. Τριάντα σχεδόν χρόνια, γράφω συνεχώς για τις ολοένα αυξανόμενες οικολογικές αναστατώσεις. Η πρακτική μου αυτή ενισχύθηκε κατά καιρούς από τη δραστηριοποίηση μου ενά­ντια στην αυξανόμενη χρήση των φυτοφαρμάκων και των προσθετικών ουσιών στα τρόφιμα (ήδη το 1952), την ενασχόληση μου με το πρό­βλημα των πυρηνικών καταλοίπων της πρώτης δοκιμαστικής έκρηξης υ­δρογονοβόμβας στον Ειρηνικό Ωκεανό (1954), με το θέμα της ραδι­ενεργού μόλυνσης πού δημιουργήθηκε ύστερα από το «ατύχημα» του πυρηνικού αντιδραστήρα του Windscale (1956) και τη δραστηριοποίη­ση μου ενάντια στην προσπάθεια της *ConEdison* να κατασκευάσει το μεγαλύτερο πυρηνικό αντιδραστήρα του κόσμου στην καρδιά της Νέας Υόρκης (1963).Όλα αυτά τα χρόνια αναμείχθηκα σε διάφορες κινή­σεις ενάντια στην πυρηνική ενέργεια και στο σταμάτημα του πυρη­νικού αντιδραστήρα του Ravenswood (1963). Επομένως, πολύ δύσκο­λα θα μπορούσα να θεωρηθώ παρείσακτος ή νεοφερμένος στο οικολο­γικό κίνημα.

Οι παρατηρήσεις μου, που περιέχονται σ’ αυτή την επιστολή, εκ­πορεύονται απ’ τις συσσωρεμένες εμπειρίες και το προσωπικό ενδιαφέρον μου για τις ιδέες στις όποιες αφιέρωσα την προσοχή μου επί δεκαετίες. Η δραστηριοποίηση μας «ενάντια στην πυρηνική ενέργεια», ε­νάντια στη χρήση προσθετικών ουσιών στα τρόφιμα, ενάντια στα φυ­τοφάρμακα και την επιχειρηματικοποίηση της γεωργίας, ή σε τελευ­ταία ανάλυση, ενάντια στις πυρηνικές βόμβες, απλά δεν είναι επαρ­κής εφόσον ό ορίζοντας μας περιορίζεται σε κάθε ένα απ’ τα θέματα αυτά ξεχωριστά. Εξίσου σημαντική είναι και ή ανάγκη να αποκαλύ­ψουμε τις τοξικές κοινωνικές αιτίες και άξιες και τις απάνθρωπες σχέσεις πού δημιούργησαν έναν ολοκληρωτικά δηλητηριασμένο πλανή­τη.

Αν δεν αλλάξουν οι πιο μοριακές σχέσεις αυτής της κοινωνίας - δηλαδή, οι σχέσεις ανάμεσα στους άντρες και τις γυναίκες, τους ενήλικους και τα παιδιά, τους λευκούς και τις άλλες φυλετικές ομάδες, τους ετεροφυλόφιλους και τους ομοφυλοφίλους (ο κατάλογος είναι όντως πολύ μεγάλος) - η κοινωνία θα αποσαρθρωθεί τελικά από την κυρι­αρχία, ακόμα κι αν έχει σοσιαλιστική, «αταξική» και «μη εκμεταλ­λευτική» μορφή, θα είναι διαποτισμένη σε βάθος από την Ιεραρχία, ακόμη κι αν εξυμνεί τις αμφισβητούμενες και ύποπτες αρετές της «λαϊκής δημοκρατίας», του «σοσιαλισμού» και της «δημόσιας ιδιο­κτησίας» των «φυσικών πόρων». Και όσο θα υπάρχει ιεραρχία, όσο η κυριαρχία θα οργανώνει την ανθρωπότητα με βάση το σύστημα των ελίτ, θα εξακολουθεί να υπάρχει και το πρόγραμμα κυριαρχίας πάνω στη φύση το όποιο αναπόφευκτα θα οδηγήσει τον πλανήτη μας στην ο­λοκληρωτική οικολογική καταστροφή.

Η οικολογία είναι, σήμερα, «της μόδας», κυριολεκτικά «τού συρμού» και μ’ αυτή τη θλιβερή δημοτικότητά της εμφανίστηκε ένα νέο είδος περιβαλλοντιστικής μανί­ας. Από μια νοοτροπία και ένα κίνημα που έδιναν τουλάχιστον την υπόσχεση της αμφισβήτησης της ιεραρχίας και της κυριαρχίας δημι­ουργήθηκε μια μορφή ενδιαφέροντος που βασίζεται περισ­σότερο στην επιδιόρθωση των υφιστάμενων θεσμών, κοινωνικών σχέ­σεων, τεχνολογιών και αξιών παρά στην ολική αλλαγή τους. Χρησι­μοποιώ τον όρο «περιβαλλοντισμός» σαν το εντελώς αντίθετο της οι­κολογίας και πιο συγκεκριμένα της κοινωνικής οικολογίας. Ενώ η κοινωνική οικολογία επιδιώκει, κατά τη γνώμη μου, να ε­ξαλείψει την έννοια της κυριαρχίας της φύσης απ’ τον άνθρωπο εξαλείφοντας την κυριαρχία του ανθρώπου απ’ τον άνθρωπο, στον περιβαλλοντισμό η φύση νοείται απλά ως παθητικό «φυ­σικό περιβάλλον», ως συσσώρευση εξωτερικών αντικειμένων και δυνάμεων πού πρέπει να γίνουν πιο «εύχρηστες» για τον άνθρωπο ανεξάρτητα απ’ το ποιες μπορεί να είναι αυτές οι «χρήσεις». Ό περιβαλλοντισμός είναι απλά μια περιβαλλοντική μηχανική. Δε θέτει σε αμφισβήτηση τις κυρίαρχες αντιλήψεις της παρούσας κοινωνίας, κυρίως την αντίληψη ότι ό άνθρωπος πρέπει να κυριαρχεί πάνω στη φύση. Αντίθετα, επιδιώκει να διευκολύνει αυτήν την κυριαρχία.

Ως άνθρωπος πού ασχολήθηκα σε βάθος με τα οικολογικά ζητήμα­τα ολόκληρες δεκαετίες, προσπαθώ να προειδοποιήσω τους καλοπρο­αίρετους, οικολογικά προσανατολισμένους ανθρώπους για ένα εξαι­ρετικά σοβαρό πρόβλημα του κινήματος μας. Θα εκφράσω τις ανησυ­χίες μου με όσο γίνεται πιο άμεσο τρόπο: εκείνο πού μ’ ενοχλεί εί­ναι ή ευρύτατα διαδεδομένη τεχνοκρατική νοοτροπία και ο πολιτι­κός οπορτουνισμός που απειλούν να αντικαταστήσουν την κοινωνική οικολογία με μια νέα μορφή κοινωνικής μηχανικής. Η οικολογική κρίση σήμερα έχει ξεπεράσει κάθε προηγούμενο. Όμως, η νοοτροπία που  οδήγησε σε αυτή την κρίση δεν είναι καινούργια. Πρόκειται για την αντίληψη εκείνη, που ταυτίζει την κυριαρχία του ανθρώπου επάνω στη φύση με τον «πολιτισμό». Σύμφωνα με αυτή την καταστροφική για το περιβάλλον αντίληψη, η φύση παρουσιάζεται σκληρή, φειδωλή και εχθρική. Για να ξεφύγει ο άνθρωπος από το «βασίλειο της αναγκαιότητας» και να αναπτύξει πολιτισμό και ελευθερία, λένε,  πρέπει πρώτα να καθυποτάξει τη φύση. Αυτή η ιδέα είναι πολύ παλιά και πολύ διαδεδομένη γίνεται όμως σήμερα η πηγή της καταστροφής μας.

<https://www.oikologos.gr/index.php?option=com_content&view=article&id=217:bookchin&catid=68:library&Itemid=200>

**ΚΕΙΜΕΝΟ ΙΙΙ**

**Αργύρης Χιόνης (1943-2011):** *Ανήκει στη γενιά του ΄70. Οι επιδράσεις του μετεμφυλιακού και ψυχροπολεμικού κλίματος στην Ελλάδα οδήγησαν στην εκκόλαψη, εντός των λογοτεχνών και των ποιητών, μιας διαμαρτυρόμενης στάσης απέναντι στην συνεχώς «αναπτυσσόμενη» κοινωνία. Αυτή διαμόρφωνε μια πραγματικότητα που παρήγαγε, πρωτίστως, συναισθήματα φόβου, άρνησης, αμφισβήτησης. Ο σαρκασμός, η ειρωνεία μα και η μελαγχολική διάθεση έντυσαν τους στίχους των ποιημάτων αυτής της γενιάς.  Ο Χιόνης, εντούτοις, προχώρησε παραπέρα, πλάθοντας την δική του ιδιόλεκτο και κερδίζοντας μια πλατιά αναγνώριση στα τέλη της δεκαετίας του 2000. Η φύση βρήκε, επίσης, τον χώρο της στην ποίηση του Αργύρη Χιόνη.*

1. **ΟΤΑΝ ΤΑ ΔΕΝΤΡΑΘΑ ΜΙΣΗΣΟΥΝ ΤΗΝ ΑΧΑΡΙΣΤΙΑ ΤΩΝ ΑΝΘΡΩΠΩΝ**«Θα ‘ρθει μια μέρα που τα δέντρα θα μισήσουν την αχαριστία των ανθρώπων και θα σταματήσουν να παράγουν ίσκιο, θροίσματα κι οξυγόνο. Θα πάρουνε τις ρίζες τους και θα φύγουν. Μεγάλες τρύπες θα μείνουνε στη γη εκεί που ήταν πριν τα δέντρα. Όταν οι άνθρωποι καταλάβουνε τι έχασαν, θα πάνε και θα κλάψουνε πικρά πάνω απ’ αυτές τις τρύπες. Πολλοί θα πέσουνε μέσα. Τα χώματα θα τους σκεπάσουν. Κανείς δεν θα φυτρώσει.»

|  |  |
| --- | --- |
| 1. **ΠΡΟΣΑΡΜΟΓΗ**«Και είδον ουρανόν καινόν και γην καινήν˙ ο γαρ πρώτος ουρανός και η πρώτη γη απήλθον, και η θάλασσα ουκ έστιν έτι”.Αποκ. Ιωάν. Κεφ. ΚΑ΄.1  Η θάλασσαέγινε πια αυτό που λένε“μια όμορφη ανάμνηση”.Έτσι, για να ζήσουμε τώρακάτω απ’ το σκοτάδι του νέου ουρανού,πρέπει να πούμε φάρουςτις φωτεινές επιγραφέςκαι προκυμαίεςτους δρόμους των μπορντέλων.Όσο για ταξίδια και ναυάγια,αρκεί ένα μπουκάλιμε φτηνό κρασίκαι μερικά βαριά τσιγάρα.» | 1. **ΠΡΟΦΗΤΕΙΑ**«Θα ‘ρθεί καιρόςπου θα στερέψει η θάλασσακαι θα γενούν τα πλοίακαραβάνιακαι θα γενεί η ψυχή μαςέρημοςκι οι γλάροικατοικίδια όνειρα.Θα ‘ρθεί καιρόςπου θάνατοςδεν θα ‘ναι πια ο βυθόςαλλά ο ήλιοςκαι νοσταλγίαόχι η στεριάμα το νερό.Τότεκαι τ’ όνειροθ’ αλλάξει χρώμα˙δεν θα ‘ναι πια γαλάζιοαλλά κίτρινο.» |

Η φωνή της σιωπής, Ποιήματα 1966-2000, *Αθήνα: Εκδόσεις Νεφέλη, 2019*

**Τι έχουν τα έρμα και ψοφούν**

***Αλήθειες και ψέματα για τη λίμνη Κάρλα και τα νεκρά ψάρια στο Βόλο***

Η αρχαία Βοίβη, η λίμνη Κάρλα στην περιοχή των Καναλιών μεταξύ Δήμου Λάρισας και Μαγνησίας, στους βόρειους πρόποδες του Πηλίου, αποξηράνθηκε το 1962 γιατί πλημμύριζε τα χωράφια της περιοχής. Έτσι λέει το κραταιό αφήγημα. Ένα αφήγημα γεμάτο μυστικά και ψέματα για μια λίμνη που όλοι ήθελαν να εκμεταλλευτούν στο έπακρο.

Αυτό καταδεικνύουν τα θυροφράγματα που δεν συνηθίζονται σε άλλες αποξηραμένες λίμνες, καθώς το αληθινό πλάνο ήταν να φτιάξουν έναν αποχετευτικό αγωγό για να διοχετεύονται τα νερά από τις πλημμύρες στον Παγασητικό, τουτέστιν ο σκοπός του αγωγού με τους φράχτες δεν ήταν η αποξήρανση, αλλά η πολύφερνη αγροτική γη. Έτσι δόθηκαν πολλές χιλιάδες στρέμματα για αγροτική εκμετάλλευση. Σύμφωνα με τον Φορέα Διαχείρισης Κάρλας (του οποίου η ιστοσελίδα έχει να ενημερωθεί από το 2020), τον Αύγουστο του 1962 άρχισαν οι αποξηραντικές εργασίες με μια σήραγγα μήκους 10.150 μέτρων. Η αποστράγγιση κράτησε ενάμιση χρόνο. Όταν ξεκίνησε η διαδικασία θεωρήθηκε ένα από τα σπουδαιότερα έργα για την ανάπτυξη της ελληνικής γεωργίας, καθώς εξασφαλίστηκαν 80.000 στρέμματα καλλιεργήσιμης γης στους αγρότες. Σύμφωνα με τον ίδιο φορέα, το 1959 ανατέθηκε μελέτη από το υπουργείο Γεωργίας για την αξιοποίηση της πεδιάδας της Κάρλας με δεδομένα την κατασκευή πλημμυρισμένης παραλίμνιας περιοχής 64.700 στρεμμάτων, σήραγγας και τάφρων πεδινών υδάτων. Η λίμνη θα χρησιμοποιούνταν για άρδευση με αρδευτικά κανάλια και θα τροφοδοτούνταν με νερά του Πηνειού. Αντί αυτού όμως τελικά κατασκευάστηκε σήραγγα για την ολοκληρωτική εκκένωση της λίμνης που άρχισε τον Ιανουάριο του 1957 και ολοκληρώθηκε τον Οκτώβρη του 1962.

Με την αποξήρανση όμως της λίμνης φάνηκαν οι τρομακτικές επιπτώσεις στο οικοσύστημα της περιοχής που ήταν μεγαλύτερες από το όφελος που προσέφερε η αποξήρανσή της. Η Κάρλα ξαναέγινε λίμνη με σκοπό την άρδευση των καλλιεργειών αλλά και την ενίσχυση της ύδρευσης στο Βόλο.

Διαβάζουμε στη σελίδα του Υ.ΠΕ.ΘΕ: «Ο Ταμιευτήρας Κάρλας, το έργο πολλαπλής σκοπιμότητας ανασύστασης της λίμνης Κάρλας, είναι ένα από τα μεγαλύτερα αντιπλημμυρικά και εξυγιαντικά έργα της Θεσσαλίας, με το οποίο θα αντιμετωπισθούν σοβαρά προβλήματα των Νομών Λάρισας και Μαγνησίας, όπως η προστασία από πλημμύρες και η ρύπανση του Παγασητικού, η υφαλμύρωση των υπόγειων υδροφορέων της ευρύτερης περιοχής, η άρδευση χιλιάδων στρεμμάτων που αρδεύονται πλημμελώς, ενώ ταυτόχρονα θα αποκατασταθεί μερικώς το προϋπάρχον οικοσύστημα της Κάρλας και θα διασφαλισθεί στο μέλλον η “αειφορία” στην διαχείριση των εδαφικών και υδατικών πόρων. Πρόκειται για ένα σύνθετο έργο, εργασίες του οποίου άρχισαν πριν από 16 χρόνια (σύμβαση 24/9/1999) και υλοποιείται με 8 εργολαβίες προϋπολογισμού πάνω από 200 εκατ. €. (!)

Αποτελείται: από έναν Ταμιευτήρα 38.500 στρ., με χωρητικότητα 180 εκατ. μ3, με αναχώματα 23 χιλιομέτρων, 4 συλλεκτήρες 28 χιλιομέτρων, ορισμένα έργα εισόδου και εξόδου του νερού, αντλιοστάσια, έργα μεταφοράς νερού για άρδευση, έργα ύδρευσης περιοχής Βόλου, έργα υγροβιοτόπων, οικοτουριστικής ανάπτυξη, έργα ορεινής υδρονομίας και άλλα.» Τάδε έφη Ο.ΦΥ.ΠΕ.ΚΑ, Οργανισμός Φυσικού Περιβάλλοντος και Κλιματικής Αλλαγής του Φορέα Διαχείρισης Κάρλας-Μαυροβουνίου. Αναρωτιόμαστε εύλογα τι έγιναν όλα αυτά τα έργα και γιατί ο πλήρης σχεδιασμός της ως μια λίμνης με ζωντανό οικοσύστημα δεν τηρήθηκε. Και φυσικά το πού πήγαν όλα αυτά τα χρήματα… Και κάπως καθυστερημένα αυτεπάγγελτη προκαταρκτική εξέταση για το θέμα των νεκρών ψαριών στον Παγασητικό διέταξε χθες η προϊσταμένη της Εισαγγελίας Βόλου.

Παρόλα αυτά τα μεγαλόσχημα, η Κάρλα αφέθηκε στην τύχη της, η Περιφέρεια Θεσσαλίας την αγνόησε, τα αντλιοστάσια από τον Πηνειό δεν λειτούργησαν, το νερό έμεινε στάσιμο και δημιούργησε υπερτροφισμό, ειδικά τους καλοκαιρινούς μήνες που λόγω της ανόδου της θερμοκρασίας πεθαίνουν τα ψάρια της σωρηδόν. Η Περιβαλλοντική Πρωτοβουλία Μαγνησίας έχει αναδείξει το θέμα με καταγγελία στην Περιφέρεια για τα νεκρά ψάρια μέσα στην Κάρλα ήδη από πέρυσι. Μια επίσκεψη στην όμορφη λίμνη καταδείχνει το μέγεθος της παραίτησης: όλα τα όργανα σκουριασμένα και σαραβαλιασμένα. Όμως μέχρι πέρυσι το πρόβλημα δεν ήταν ορατό και οι κάτοικοι του Βόλου δεν το έβλεπαν μπροστά τους όπως φέτος. Μάλιστα Δήμαρχος και Περιφερειάρχης, στις αρχές του καλοκαιριού, έσκιζαν τα ιμάτιά τους για το πόσο καθαρή θάλασσα είναι ο Παγασητικός, ως απάντηση στον κόσμο που είχε θορυβηθεί, εκτός από τα προβλήματα με τον βιολογικό καθαρισμό της πόλης, και από μετρήσεις όπως του Ιατρικού Συλλόγου Μαγνησίας τον περασμένο Ιούνιο, οι οποίες προειδοποιούσαν ότι η σήραγγα απορροής υδάτων από τη λίμνη Κάρλα τροφοδοτεί τον Παγασητικό με αυξημένο μικροβιακό φορτίο και νιτρικά που μπορεί να οδηγήσουν σε ευτροφισμό, αλλά και βαρέα μέταλλα που μπορεί να επηρεάσουν στο μέλλον τη βιοποικιλότητα του κόλπου και φυσικά τους κατοίκους.

Καθώς μετά τις πλημμύρες του Ντάνιελ η Κάρλα υπερχείλισε και σκέπασε πολλές καλλιέργειες όπως και τις εγκαταστάσεις του στρατού στο Στεφανοβίκειο, ένα κοκτέιλ από ΦΥΤΟΦΑΡΜΑΚΑ, τοξικά ΧΗΜΙΚΑ και ΒΑΡΕΑ ΜΕΤΑΛΛΑ από την αεροπορική βάση (της οποίας η γεωγραφική θέση στη λίμνη είναι απορίας άξια) ‘εμπλούτισαν’ το νερό της λίμνης και ο θάνατος των ψαριών της αλλά και η διατάραξη του οικοσυστήματος υπήρξαν προδιαγεγραμμένα. Ήρθαν και οι υψηλές θερμοκρασίες του καλοκαιριού και έδωσαν τη χαριστική βολή στο οικοσύστημα. Το άνοιγμα του θυροφράγματος για την εκροή των πλεοναζόντων υδάτων του ταμιευτήρα στην λεκάνη του Παγασητικού είχε αποτέλεσμα τα ήδη νεκρά ψάρια του γλυκού νερού να διοχετεύονται στη θάλασσα, αλλά και όσα επέζησαν από την υποξία, να μην αντέξουν μέσα στο θαλασσινό νερό. Επίσης παρατηρητές του τοπικού οικοσυστήματος αναφέρουν ότι χάθηκαν και τα αποδημητικά πτηνά από τη λίμνη.

Και αφού τα νεκρά ψάρια μετά από 15 μέρες παρουσίας τους στο λιμάνι του Βόλου, στην κορυφή της τουριστικής σεζόν, κάλυψαν όλη την παρόχθια ζώνη, από τον Μάραθο ως τα Πλατανίδια, έτσι ξεκίνησε ένας αγώνας πολιτικής αντισφαίρισης των ευθυνών με τον Αχιλλέα Μπέο να εξίσταται ότι θα χαλάσει η φήμη του Βόλου ως τουριστικού προορισμού αλλά δεν είναι δική του δικαιοδοσία η θάλασσα, εκτοξεύοντας γνώριμες ύβρεις προς την Περιφέρεια, και τη νέα Περιφερειακή αρχή να εξίσταται ομοίως που δεν υπάρχει φορέας διαχείρισης του Παγασητικού, και τους πολίτες να αναρωτιούνται αν τελικά οι αυτοδιοικητικοί ταγοί είναι άξιοι μόνο για τη γιορτή κρασιού Αγχιάλου…

Σπασμωδικές προτάσεις όπως το μάζεμα εκατοντάδων χιλιάδων ψαριών με απόχη (!), ή η τοποθέτηση διχτυού στην έξοδο του αγωγού καταλαβαίνουμε ότι είναι τουλάχιστον φαιδρές. Την ίδια στιγμή η δημιουργία θυροφράγματος προς το Αιγαίο απλά μεταθέτει αλλού το πρόβλημα. Σήμερα μάθαμε ότι η Περιφέρεια αποφάσισε να κλείσει το θυρόφραγμα. Και έτσι τα ψάρια θα συνεχίσουν να πεθαίνουν μέσα στην Κάρλα. Μέχρι την επόμενη νεροποντή. Καταλαβαίνουμε όλοι ότι ούτε αυτό είναι λύση. Η λίμνη για να είναι βιώσιμη πρέπει να οξυγονώνεται μέσα από την ανάγκη παροχής φρέσκου νερού και ανανέωσης των υδάτων της. Δυστυχώς ο Πηνειός αν και βρίσκεται πλησίον, γνωρίζουμε ότι σε αυτόν από το 80-και μετά με την εισβολή της “Πράσινης Ανάπτυξης”- διοχετεύονται ετησίως 2000 τόνοι φυτοφάρμακα, σύμφωνα με την έρευνα Μυλόπουλου, και είναι ο δεύτερος πιο μολυσμένος ποταμός μετά τον Πάδο.

Μόνο ένα ολοκληρωμένο μακροπρόθεσμο σύστημα επεξεργασίας των ρέοντων υδάτων που δε θα θέτει σε κίνδυνο την πανίδα της λίμνης αλλά και την ποιότητα της θάλασσας, θα μπορέσει να αποτελέσει λύση. Υποτίθεται ότι εν έτει 2024 ζούμε σε ευνομούμενη χώρα της Ευρώπης με αρκετούς σοβαρούς επιστήμονες που θα μπορούσαν να καταθέσουν προτάσεις για να γίνει διαχειρίσιμο ένα τόσο μεγάλο υγειονομικό πρόβλημα, το οποίο αν δεν λυθεί, θα εντείνεται διαρκώς λόγω της επέλασης της κλιματικής κρίσης. Για κάποιο περίεργο λόγο, στην Ελλάδα, αρχές και επιστήμονες μαζί αδυνατούν να διαχειριστούν τους όγκους νερού της χώρας είτε πρόκειται για λίμνες, ποτάμια, χείμαρρους. Το νερό, ειδικά το γλυκό, δεν βιώνεται ως σύμμαχος μα ως εχθρός που πρέπει να δαμαστεί ή να παταχθεί γιατί πάντα θα εμποδίζει. Τώρα που η λειψυδρία επελαύνει, και ποτάμια και λίμνες στερεύουν, αυτά τα λίγα σημεία υδάτινης στίξης της ελληνικής γης θα γίνουν πιο πολύτιμα από ποτέ. Ας γίνει επιτέλους ένας βιώσιμος σχεδιασμός για να ζήσουμε αρμονικά με τους νερένιους θησαυρούς μας.

*Φαίη Τζανετουλάκου, Δρ Ιστορίας της Τέχνης και περιβαλλοντική ακτιβίστρια, μέλος των Ενεργών Πολιτών Βόλου* ***https://parallaximag.gr/perivallon/ti-echoyn-ta-erma-kai-psofoyn?, 27.8.24***

**Αργύρης Χιόνης, ΩΡΑΙΟ ΚΑΛΟΚΑΙΡΙ**

*Ήταν ωραίο αυτό το καλοκαίρι  
ήταν ωραίο αλλά και επικίνδυνο*  
*Μια κάτασπρη τουρίστρια τα `φτιαξε με τον ήλιο  
κοιμήθηκε μαζί του μέρες μήνες  
σκούρυνε, αφομοιώθηκε απ’ το τοπίο  
τώρα οι δικοί της την αναζητούν μέσω του Ερυθρού Σταυρού*  
*Ένας παππούς που έκανε αμμόλουτρα  
ξεχάστηκε θαμμένος μες την άμμο  
όταν τον θυμηθήκανε μετά από μέρες  
σηκώσαν το καπέλο του, δεν ήταν από κάτω  
  
Ένα παιδί δαρμένο έγινε αχινός  
αν τους βαστάει τώρα ας με ξαναδείρουν, είπε  
πήρανε ο μπαμπάς κι η μαμά μαχαίρι και πηρούνι  
και χωρίς να τρυπηθούν, του φάγαν την καρδιά  
  
Βαθιά, ένα καράβι έμενε ακίνητο  
ακίνητο ένα καλοκαίρι  
φυσούσαν άνεμοι, φουσκώναν τα πανιά  
δεν έλεγε να φύγει, τι περίμενε, τι περίμενε  
κανείς δεν ξέρει*

*Συλλογή Οριζόντιο Ύψος, Εκδόσεις Κίχλη, 2008*

**ΙΝΔΙΑΝΟΣ ΣΙΑΤΛ**

**Ένα παλιό μήνυμα για τον σύγχρονο κόσμο**

*Το παρακάτω κείμενο χρονολογείται γύρω στα 1855 και αποτελεί την απάντηση του Σιάτλ, αρχηγού μιας φυλής Ινδιάνων, στον πρόεδρο των Ηνωμένων Πολιτειών Αμερικής Φραγκλίνο Πηρς, ο οποίος ζήτησε από τους Ινδιάνους να πουλήσουν τη γη τους στην αμερικανική κυβέρνηση. Η πρόταση αυτής της αγοραπωλησίας ήταν εντελώς ξένη στις αντιλήψεις και στον τρόπο ζωής των Ινδιάνων, ο δεσμός των οποίων με τη φύση είναι ιερός και αδιάσπαστος, όπως η αδερφική αγάπη. Ο Σιάτλ εκφράζει με περηφάνια και σεβασμό στην παράδοση τον τρόπο σκέψης της φυλής του, ο οποίος διαφέρει πλήρως από τις υλικές αξίες και τον κατακτητικό πολιτισμό των λευκών. Οι σκέψεις που διατυπώνει ο Σιάτλ απέχουν από εμάς ενάμιση σχεδόν αιώνα, είναι όμως εξαιρετικά επίκαιρες στην εποχή μας, τώρα που όλοι πλέον βιώνουμε τις ολέθριες συνέπειες από την υπερβολική εκμετάλλευση των φυσικών πόρων, τη μόλυνση του περιβάλλοντος και τη διαρκώς επεκτεινόμενη οικολογική καταστροφή του πλανήτη μας.*

Ο μεγάλος αρχηγός στην Ουάσιγκτον [μηνάει](javascript:)\* πως θέλει να αγοράσει τη γη μας. O μεγάλος αρχηγός μηνάει ακόμα λόγια φιλικά και καλοθέλητα. Καλοσύνη του, γιατί ξέρομε πως αυτός λίγο τη χρειάζεται αντίστοιχα τη φιλία μας. Την προσφορά του θα τη μελετήσομε, γιατί ξέρομε πως, αν δεν το πράξομε, μπορεί ο λευκός να προφτάσει με τα όπλα και να πάρει τη γη μας.

Πώς μπορείτε να αγοράζετε ή να πουλάτε τον ουρανό - τη ζέστα της γης; Για μας μοιάζει παράξενο. Η δροσιά του αγέρα ή το άφρισμα του νερού ωστόσο δε μας ανήκουν. Πώς μπορείτε να τα αγοράσετε από μας; Κάθε μέρος της γης αυτής είναι ιερό για το λαό μου. Κάθε αστραφτερή πευκοβελόνα, κάθε αμμούδα στις ακρογιαλιές, κάθε θολούρα στο σκοτεινό δάσος, κάθε ξέφωτο και κάθε ζουζούνι που ζουζουνίζει είναι, στη μνήμη και στην πείρα του λαού μου, ιερό.

Ξέρομε πως ο λευκός δεν καταλαβαίνει τους τρόπους μας. Τα μέρη της γης, το ένα με το άλλο, δεν κάνουν γι' αυτόν διαφορά, γιατί είναι ένας ξένος που φτάνει τη νύχτα και παίρνει από τη γη όλα όσα τού χρειάζονται. Η γη δεν είναι αδερφός του, αλλά εχθρός που πρέπει να τον καταχτήσει, και αφού τον καταχτήσει, πηγαίνει παρακάτω.

  Με το [ταμάχι](javascript:)\* που έχει θα καταπιεί τη γη και θα αφήσει πίσω του μια έρημο. Η όψη που παρουσιάζουν οι πολιτείες σας, κάνει κακό στα μάτια του ερυθρόδερμου. Όμως αυτό μπορεί και να συμβαίνει επειδή ο ερυθρόδερμος είναι άγριος και δεν καταλαβαίνει.

Αν αποφασίσω και δεχτώ, θα βάλω έναν όρο. Τα ζώα της γης αυτής ο λευκός θα πρέπει να τα μεταχειριστεί σαν αδέρφια του. Τι είναι ο άνθρωπος δίχως τα ζώα; Αν όλα τα ζώα φύγουν από τη μέση, ο άνθρωπος θα πεθάνει από μεγάλη εσωτερική μοναξιά, γιατί όσα συμβαίνουν στα ζώα, τα ίδια συμβαίνουν στον άνθρωπο.

Ένα ξέρομε, που μπορεί μια μέρα ο λευκός να το ανακαλύψει: ο Θεός μας είναι ο ίδιος Θεός. Μπορεί να θαρρείτε πως Εκείνος είναι δικός σας, όπως ζητάτε να γίνει δική σας η γη μας. Αλλά [δεν το δυνόσαστε](javascript:).\* Εκείνος είναι Θεός των ανθρώπων. Και το έλεός Του μοιρασμένο απαράλλαχτα σε ερυθρόδερμους και λευκούς. Αυτή η γη Του είναι ακριβή. Όποιος τη βλάφτει, καταφρονάει το Δημιουργό της. Θα περάσουν οι λευκοί - και μπορεί μάλιστα γρηγορότερα από άλλες φυλές. Όταν [μαγαρίζεις](javascript:)\* συνέχεια το στρώμα σου, κάποια νύχτα θα πλαντάξεις από τις μαγαρισιές σου. Όταν όλα τα βουβάλια σφαχτούν, όταν όλα τα άγρια αλόγατα μερέψουν, όταν την ιερή γωνιά του δάσους τη γιομίσει το ανθρώπινο χνότο και το θέαμα των φουντωμένων λόφων το κηλιδώσουν τα σύρματα του τηλέγραφου με το βουητό τους, τότες πού να βρεις το [ρουμάνι](javascript:);\* Πού να βρεις τον αϊτό; Και τι σημαίνει να πεις έχε γεια στο [φαρί](javascript:)\* σου και στο κυνήγι; Σημαίνει το τέλος της ζωής και την αρχή του θανάτου.

Πουθενά δε βρίσκεται μια ήσυχη γωνιά μέσα στις πολιτείες του λευκού. Πουθενά δε βρίσκεται μια γωνιά να σταθείς να ακούσεις τα φύλλα στα δέντρα την άνοιξη ή το ψιθύρισμα που κάνουν τα ζουζούνια πεταρίζοντας. Όμως μπορεί, επειδή, καταπώς είπα, είμαι άγριος και δεν καταλαβαίνω - μπορεί μονάχα για το λόγο αυτόν ο [σαματάς](javascript:)\* να ταράζει τα αυτιά μου. Μα τι μένει από τη ζωή, όταν ένας άνθρωπος δεν μπορεί να αφουγκραστεί τη γλυκιά φωνή που βγάνει το νυχτοπούλι ή τα συνακούσματα των βατράχων ολόγυρα σε ένα βάλτο μέσα στη νυχτιά; Ο ερυθρόδερμος προτιμάει το απαλόηχο αγέρι [λαγαρισμένο](javascript:)\* από την καταμεσήμερη βροχή ή μοσχοβολημένο με το πεύκο. Του ερυθρόδερμου του είναι ακριβός ο αγέρας, γιατί όλα τα πάντα μοιράζονται την ίδια πνοή - τα ζώα, τα δέντρα, οι άνθρωποι. Ο λευκός δε φαίνεται να δίνει προσοχή στον αγέρα που ανασαίνει. Σαν ένας που χαροπολεμάει για μέρες πολλές, δεν [οσμίζεται](javascript:)\* τίποτα.

Αν ξέραμε, μπορεί να καταλαβαίναμε - αν ξέραμε τα όνειρα του λευκού, τις ελπίδες που περιγράφει στα παιδιά του τις μακριές χειμωνιάτικες νύχτες, τα οράματα που ανάφτει στο μυαλό τους, ώστε ανάλογα να δέονται για την αυριανή. Αλλά εμείς είμαστε άγριοι. Μας είναι κρυφά τα όνειρα του λευκού. Και επειδή μας είναι κρυφά, θα εξακολουθήσομε το δρόμο μας. Αν τα συμφωνήσομε μαζί, θα το πράξομε, για να σιγουρέψομε τις προστατευόμενες περιοχές που μας τάξατε. Εκεί θα ζήσομε, μπορεί, τις μετρημένες μέρες μας καταπώς το θελήσομε. Όταν ο στερνός ερυθρόδερμος λείψει από τη γη, και από τη μνήμη δεν απομείνει παρά ο ίσκιος από ένα σύννεφο που ταξιδεύει στον κάμπο, οι ακρογιαλιές αυτές και τα δάση θα φυλάγουν ακόμα τα πνεύματα του λαού μου - [τι\*](javascript:) αυτή τη γη την αγαπούν, όπως το βρέφος αγαπάει το χτύπο της μητρικής καρδιάς. Αν σας την πουλήσομε τη γη μας, αγαπήστε την, καθώς την αγαπήσαμε εμείς, φροντίστε την, καθώς τη φροντίσαμε εμείς, κρατήστε ζωντανή στο λογισμό σας τη μνήμη της γης, όπως βρίσκεται τη στιγμή που την παίρνετε, και με όλη σας τη δύναμη, με όλη την τρανή μπόρεσή σας, με όλη την καρδιά σας, διατηρήστε τη για τα τέκνα σας, και αγαπήστε την, καθώς ο Θεός αγαπάει όλους μας. Ένα ξέρομε - ο Θεός σας είναι ο ίδιος Θεός. Η γη Του είναι ακριβή. Ακόμα και ο λευκός δε γίνεται να απαλλαχτεί από [την κοινή μοίρα](javascript:).\*

μτφρ. Ζήσιμος Λορεντζάτος   
*Το Βήμα*, 16/1/1977

***Λεξιλόγιο*** *\** ***μηνάει****: στέλνει μήνυμα \** ***ταμάχι****: πλεονεξία \** ***δεν το δυνόσαστε****: δεν μπορείτε \** ***μαγαρίζεις****: λερώνεις \** ***ρουμάνι****: δάσος \** ***φαρί****: άλογο \** ***σαματάς****: φασαρία \** ***λαγαρισμένος****: καθαρισμένος \** ***οσμίζεται****: μυρίζει \** ***τι****: γιατί \** ***η κοινή μοίρα****: εννοεί τον θάνατο*

**Τίτου Πατρίκιου, «Η πόλη που γεννήθηκα»**

Αγγίζω τους τοίχους των σπιτιών   
δεν αποκρίνεται κανείς.   
Βρέθηκα σε μια πόλη δίχως όνομα.   
Ψάχνω τον ουρανό να βρω το στίγμα της   
και με τυφλώνουν πολύχρωμες ρεκλάμες.   
Η πόλη που γεννήθηκα είχε δυο απλές συντεταγμένες:   
βόρειο πλάτος, αίμα.   
ανατολικό μήκος, θάνατο.

Από τη συλλογή *Μαθητεία 1952-1962* (1963)

[πηγή: Τίτος Πατρίκιος, *Ποιήματα, ΙΙΙ. 1959-1973*, Κέδρος, Αθήνα 1998, σ. 51]

1. η συμφωνημένη προσωρινή [αναστολή](https://el.wiktionary.org/wiki/%CE%B1%CE%BD%CE%B1%CF%83%CF%84%CE%BF%CE%BB%CE%AE) ενεργειών που θα επέφεραν [επιδείνωση](https://el.wiktionary.org/wiki/%CE%B5%CF%80%CE%B9%CE%B4%CE%B5%CE%AF%CE%BD%CF%89%CF%83%CE%B7) των σχέσεων μεταξύ δύο πλευρών (προσώπων, κρατών κ.λπ.) [↑](#footnote-ref-1)